VSRS Sklep II DoR 22/2025
Sodna praksa Vrhovnega sodišča, 2025-02-19

Vladimir Horvat (preds.), dr. Mateja Končina Peternel (poroč.), Katarina Parazajda

dovoljenost predloga za dopustitev revizije - predlog za dopustitev revizije - revizija v izvršilnem postopku - odlog izvršbe na predlog dolžnika - zavrženje predloga za dopustitev revizije

Ker pravnomočna odločitev o zavrnitvi dolžnikovega predloga za odlog izvršbe ni sklep iz prvega odstavka 10. člena Zakona o izvršibi in zavarovanju (ZIZ), revizija ni dovoljena, s tem pa tudi ni dovoljen predlog za njeno dopustitev.

1. Sodišče prve stopnje je zavrnilo ugovora dolžnika zoper sklep o izvršbi z dne 29. 11. 2023 in zoper nadaljevanje izvršbe z novim izvršilnim sredstvom z dne 11. 1. 2024 (I. točka izreka sklepa), nadalje je zavrnilo dolžnikov predlog za odlog izvršbe z dne 29. 11. 2023 (II. točka izreka sklepa) kot tudi zahtevo dolžnika za povrnitev stroškov ugovora z dne 29. 11. 2023 (III. točka izreka sklepa). Dolžniku je še naložilo, da je dolžan upnikoma povrniti 3.112,50 EUR izvršilnih stroškov (IV. točka izreka sklepa).

2. Sodišče druge stopnje je pritožbo dolžnika zavrnilo in v izpodbijani II., III. in IV. točki izreka potrdilo sklep sodišča prve stopnje.

3. Zoper sklep sodišča druge stopnje je dolžnik vložil predlog za dopustitev revizije. Vrhovnemu sodišču predlaga, naj dopusti revizijo glede dveh vprašanj, ki se nanašata na odločitev o predlogu za odlog izvršbe.

5. Zakon o izvršbi in zavarovanju (v nadaljevanju ZIZ) v 15. členu določa, da se v postopku izvršbe in zavarovanja smiselno uporabljajo določbe Zakona o pravdnem postopku (v nadaljevanju ZPP), če ni v tem ali v kakšnem drugem zakonu drugače določeno. Drugi odstavek 367. člena ZPP določa, da sodišče ne more dopustiti revizije, če zakon določa, da revizije ni.

6. ZIZ v 10. členu določa, da je zoper sklep, izdan na drugi stopnji, s katerim je pravnomočno odločeno, da se predlog za izvršbo zavrže ali zavrne ali se predlogu za izvršbo ugodi, dovoljena revizija pod pogoji, ki jih določa zakon, ki ureja pravdni postopek .

7. Zakonodajalec je torej omejil revizijo le na tiste sklepe v postopkih izvršbe in zavarovanja, s katerimi je bilo na drugi stopnji pravnomočno odločeno, da se predlog za izvršbo zavrže ali zavrne ali se predlogu za izvršbo ugodi. To pomeni, da revizija zoper ostale sklepe, izdane v postopkih izvršbe in zavarovanja, ni dovoljena. Ker pravnomočna odločitev o zavrnitvi dolžnikovega predloga za odlog izvršbe ni sklep iz prvega odstavka 10. člena ZIZ, revizija ni dovoljena, s tem pa tudi ni dovoljen predlog za njeno dopustitev.

Glede na to je Vrhovno sodišče predlog za dopustitev revizije zavrglo (377. člen ZPP v zvezi z drugim odstavkom 367. člena ZPP in 15. členom ZIZ).

8. Vrhovno sodišče je odločalo v senatu, navedenem v uvodu sklepa. Odločitev je sprejelo soglasno (sedmi odstavek 324. člena ZPP v zvezi s 15. členom ZIZ).

Npr. sklepi Vrhovnega sodišča RS II DoR 319/2022 z dne 19. 10. 2022, II DoR 344/2021 z dne 1. 9. 2021 in II DoR 287/2021 z dne 7. 7. 2021.

Zakon o pravdnem postopku (1999) - ZPP  - člen 367, 367/2, 377

Zakon o izvršbi in zavarovanju (1998) - ZIZ  - člen 10, 10/1, 15, 71

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

VSRS Sklep II DoR 319/2022, enako tudi VSRS Sklep II DoR 408/2022